इम्फल , 29 सेप्तेम्बरःहादतनि गेलेमु जारिमिनाव गुबुन सासे गुवारै जाफुंसारनाय आइजो मेरिकमआ गावनि गोख्रों गोहो बोलोजों फैगौ बोसोराव खुंजानो गोनां अलिम्पिक गेम्सआव बाहागो लानानै मेडेल देरहानो थांखि लानाय बाथ्राखौ फोरमायथिदों । 37 बोसोर बैसोनि गोहोगोरा आइजो बक्सार आरो 6 थि वर्ल्ड सेम्पियनसिप जानाय एमसि मेरिकमआ दासान्दि पार्लियामेन्टनि राइज्यो सभायाव एमपि महरै बिबान सामलायनायनि गेजेरजों फैगौ टकिय' अलिम्पिक गेम्सनि थाखाय प्रेक्टिस खालामनायखौबो लोगोसेयै सोलिहोबाय थादों । कभिड - 19 महामारिनि जाहोनाव गेलेग्रा फोथारखौ नागारनांनायजों दासान्दि गावनि न'यावनो गोख्रोङै प्रेक्टिस खालामनायखौ सोलिहोबाय थादों होन्नानै फोरमायदों मेरिकमआ । मेरिकमआ बुंनाय बायदिब्ला गावनि न'खरजों लोगोसे गथ' - गथायफोरखौ लोगोयाव लाफानानै प्रेक्टिस खालामनाया गोरलै बाथ्रा नङा । बेनि अनगायैबो पार्लियामेन्टआव सानफ्रोमबो नुजाथिनायजों गेलेनाय आयदाखौ लांफानायाबो गावनि थाखाय गोरलै नङामोन होन्नानै फोरमायदों । दासान्दि पार्लियामेन्टनि राइज्यो सभानि सदनाव बाहागो लानानै मेरिकमआ सरकारनि गुबुन गुबुन सावरायनाय आयदानि सायाव नोजोर लाखिनाय बाथ्राखौबो मिथिहोदों । मेरिकमआ बुङोदि , दासान्दि खैफोद गोनां थासारिनि समाव गेलेग्रा फोथाराव गेलेनायखौ नागारनानै न'यावनो प्रेक्टिसखौ खालामबाय थादों आरो सानसेयाव फुं आरो बेलासि मोन्नै समाव प्रेक्टिस खालामनाय जादों होन्नानै बुङो । गेलेनायखौ माखासे दानसिम दोन्थ 'नो गोनां जादोंब्लाबो नाथाय फैगौ गेलेमुनि देरसिन बादायलायनाय टकिय' अलिम्पिक गेम्सआव गावनि गेलेनायनि थांखिया जेरैखि जाया मेडेल देरहानाय होन्नानै बुंबावो । 
टकिय' अलिम्पिक गेम्सआव आं जैरैखि जाया मेडेल देरहानो थांखि लादों : मेरिकम